CELEX: 32019D2174
Language: lv
Date: 2019-12-17 00:00:00
Title: Komisijas Īstenošanas lēmums (ES) 2019/2174 (2019. gada 17. decembris) par tirgus nosacījumu esību Komisijas Īstenošanas regulas (ES) 2019/317 35. panta nozīmē attiecībā uz dažiem termināla aeronavigācijas pakalpojumiem Alikantes un Ivisas lidostā (izziņots ar dokumenta numuru C(2019) 8919) (Autentisks ir tikai teksts spāņu valodā)

19.12.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 329/95
               
            
         KOMISIJAS ĪSTENOŠANAS LĒMUMS (ES) 2019/2174
         (2019. gada 17. decembris)
         par tirgus nosacījumu esību Komisijas Īstenošanas regulas (ES) 2019/317 35. panta nozīmē attiecībā uz dažiem termināla aeronavigācijas pakalpojumiem Alikantes un Ivisas lidostā
         (izziņots ar dokumenta numuru C(2019) 8919)
         (Autentisks ir tikai teksts spāņu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2004. gada 10. marta Regulu (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula) (1) un jo īpaši tās 16. panta 1. punktu,
         ņemot vērā Komisijas 2019. gada 11. februāra Īstenošanas regulu (ES) 2019/317, ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā (2), un jo īpaši tās 35. panta 3. punktu,
         tā kā:
         
                     (1)
                  
                  
                     2019. gada 29. jūlijā Spānija paziņoja Komisijai, ka tā plāno pieņemt lēmumu, ka dažiem termināla aeronavigācijas pakalpojumiem Alikantes un Ivisas lidostā ir piemērojami tirgus nosacījumi (“paredzētais Spānijas lēmums”). Šie pakalpojumi attiecas uz lidlauku gaisa satiksmes vadības pakalpojumiem. Paredzētais Spānijas lēmums attiecas uz trešo pārskata periodu Īstenošanas regulas (ES) 2019/317 7. panta 1. punkta nozīmē.
                  
               
                     (2)
                  
                  
                     Saskaņā ar Īstenošanas regulas (ES) 2019/317 35. panta 3. punktu un pamatojoties uz detalizētu novērtējumu, kurā izvērtēti visi minētās regulas X pielikumā izklāstītie nosacījumi, Spānijas iestādes uzskata, ka konkrētajiem pakalpojumiem ir piemērojami tirgus nosacījumi. Spānijas iestādes ir apspriedušās ar gaisa telpas izmantotāju pārstāvjiem, kā arī citām ieinteresētajām personām, piemēram, lidostu ekspluatantiem un aeronavigācijas pakalpojumu sniedzējiem.
                  
               
                     (3)
                  
                  
                     Spānijas iestāžu novērtējumā ir ņemti vērā visi seši Īstenošanas regulas (ES) 2019/317 X pielikumā noteiktie kritēriji. Saskaņā ar minētā pielikuma 6. punkta kritēriju visus pārējos kritērijus katrai lidostai novērtēja atsevišķi. Attiecībā uz pielikuma 1. un 2. punkta kritērijiem Spānijas iestādes konstatēja, ka nav nekādu būtisku šķēršļu, kas liegtu pakalpojumu sniedzējam piedāvāt lidlauku gaisa satiksmes vadības pakalpojumus. Pakalpojumu sniegšanas līguma projektā ir paredzēti nosacījumi un procedūras, saskaņā ar kuriem lidostas šo līgumu var izbeigt un pakalpojumus nodrošināt pašas. Spānijas iestāžu veiktais novērtējums arī apliecina, ka ir ieviestas procedūras, ar kurām nodrošina darbinieku un aktīvu nodošanu citam uzņēmumam. Attiecībā uz X pielikuma 3. punktu jānorāda, ka Spānija par konkrēto pakalpojumu sniegšanu izsludināja uzaicinājumu iesniegt piedāvājumus, kas tika organizēts esošas publiskā iepirkuma procedūras ietvaros. Konkursa procedūras laikā Spānijā bija sertificēti astoņi dažādi aeronavigācijas pakalpojumu sniedzēji, tātad dalībai iepirkuma procedūrā bija pieejami ticami alternatīvi pakalpojumu sniedzēji. Daži no šiem pakalpojumu sniedzējiem aeronavigācijas pakalpojumus bija snieguši jau iepriekš. Attiecībā uz X pielikuma 4. punkta kritēriju jānorāda, ka gan Alikantes, gan Ivisas lidosta ir pakļauta komercspiedienam un abas aktīvi konkurē tūristu pārvadājumu jomā. Izraudzītais pretendents ir atšķirīgs un neatkarīgs no pašreizējā maršruta aeronavigācijas pakalpojumu sniedzēja, kas nodrošina nodalītu grāmatvedību un pārskatu sniegšanu, kā minēts X pielikuma 5. punktā.
                  
               
                     (4)
                  
                  
                     Komisija paredzēto Spānijas lēmumu un tā pamatā esošo novērtējumu ir izskatījusi un secinājusi, ka Spānijas novērtējums (paziņots 2019. gada 29. jūlijā) par to, vai lidlauku gaisa satiksmes vadības pakalpojumu sniegšanai ir piemērojami tirgus nosacījumi, ir veikts saskaņā ar Īstenošanas regulas (ES) 2019/317 X pielikumā izklāstītajiem nosacījumiem,
                  
               IR PIEŅĒMUSI ŠO LĒMUMU.
         
            1. pants
            Spānijas novērtējums (paziņots 2019. gada 29. jūlijā) par to, vai lidlauku gaisa satiksmes vadības pakalpojumu sniegšanai Spānijas termināla tarifikācijas zonās Alikantes un Ivisas lidostā trešajā pārskata periodā Īstenošanas regulas (ES) 2019/317 7. panta 1. punkta nozīmē ir piemērojami tirgus nosacījumi, ir veikts saskaņā ar Īstenošanas regulas (ES) 2019/317 X pielikumā izklāstītajiem nosacījumiem.
         
         
            2. pants
            Šis lēmums ir adresēts Spānijas Karalistei.
         
         
            Briselē, 2019. gada 17. decembrī
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 96, 31.3.2004., 10. lpp.
         
         
            (2)  OV L 56, 25.2.2019., 1. lpp.